☼ Kakšen naj bo tvoj predstavitveni opis?

Na voljo imaš naše predloge, ki jih lahko tudi malce prirediš. A če hočeš, da tvoj opis izstopa, potem mu bo treba posvetiti več časa. Uredi svoj predstavitveni opis.

Uporabniki namreč najprej pogledajo fotografijo, nato preberejo tvoj opis. Če opis ne pritegne, potem se lahko hitro znajdeš pod rubriko “odpisane”.

Čemu se izogibati?

Opis je skoraj enako pomemben kot fotografija, saj ga bo skupaj s fotko motiviral, da ti bo pisal. Zato v opisu NE piši:

nezanimivih in dolgočasnih prežvečenih fraz: “V dvoje je lepše”, “Iščem moškega za prijetna srečanja”, … to je generično in daje vtis, da se ti ne da ukvarjati s pisanjem opisa.

v angleškem jeziku: Zakaj bi uporabljala angleščino, ko pa je slovenski jezik tako lep :).

odlomkov iz pesmi: Morda tako res nakažeš, kakšno glasbo poslušaš, a vseeno to daje vtis, da nimaš kaj povedati o sebi, kar pa za sabo potegne ogromno drugih stvari. Recimo, da sploh ne veš, kaj želiš.

kot pasivna gledalka: “Klikni me in povem ti vse!” ali “Pustimo se presenetiti!” nista dobra opisa, saj se postavljaš v pasivno vlogo. S tem sporočaš, da se ti ne da ukvarjati niti s pisanjem opisa, kaj šele z iskanjem partnerja.

stavkov, kot je “Iščem moškega za kofetkanje, resno zvezo, … “, itd.: To je nepotreben balast. Saj je jasno, da si na ona-on-com zato, da najdeš moškega, ki bo počel s teboj vse to in še več. Ne izgubljaj dragocenih znakov za opis po nepotrebnem!

Kaj torej zapisati?

Nekaj, kar je v nasprotju s pričakovanji, bo pritegnilo. Na primer: “Sem kot pepelka – z veliko čevlji in torbicami. Iščem princa z vgradno omaro.”Tudi malce hudomušnosti ne bo škodilo.

V opisu zapiši nekaj oz. o nečem, kar ti je blizu. Nekaj, kar te veseli in opredeljuje. Vedno je dobra izbira, da izpostaviš svoj najljubši hobi.

Ob tem pazi še na praktične stvari. Tvoj opis naj bo:

kratek in jedrnat: Izberi dve ključni stvari, ki te opisujeta najbolje in ju zapakiraj v iznajdljive, kratke stavke.

s pridihom romantike: Ni potrebno pisati sonatnih vencev, a vseeno lahko nakažeš, da si vendarle ljubeča in romantična duša.

duhovit: Poskusi svojo osebnost predstaviti na duhovit način – če bo tvoj opis izzval nasmeh, boš gotovo dobila GO!.

NAMIG: V enega do dva stavka strni zanimiv opis svojih interesov in hobijev.

Paziti moraš še na:

konsistentnost profila: Če bo tvoje uporabniško ime nakazovalo, da si navdušena kolesarka, ob tem pa imaš objavljeno fotko, na kateri poležavaš v postelji, in opis, v katerem bo pisalo, da si strastna kuharica, potem oddajaš čudne vibracije in vtis, da sploh ne veš, kdo si. Tudi če z veseljem počneš vse to, se raje odloči za eno stvar, ki te najbolj opredeljuje, in to naj bo rdeča nit profila.

slovnico: Če bo imel tvoj opis ogromno slovničnih napak in ne bo vseboval vejic, potem se lahko od pozitivnega dobrega vtisa kar takoj posloviš. Piši z malimi črkami, saj velike pomenijo KRIČANJE NA BRALCA.

dolžino: Opis naj ne bo daljši od 200 znakov. Tukaj se drži načela: Manj je več.

Nadaljuj na naslednje poglavje Podrobnosti o tebi in o njemu ali izberi svoj nasvet spodaj.